Ruotsissa kohistaan: Mathias, 26, harrastaa seksiä kivien ja puiden kanssa – haluaisi löytää naisen

Expressen kirjoittaa vapaaehtoisesti kodittomana elävästä ja luontoa rakastavasta ruotsalaismiehestä, jonka tarina kerrotaan Outsiders-ohjelmassa.

Ruotsissa kohistaan 26-vuotiaasta Mathiaksesta, joka harrastaa seksiä kivien ja puiden kanssa. Asiasta kirjoittaa Expressen-lehti verkkosivuillaan.

Örnsköldsvikistä kotoisin olevan miehen tarina kerrotaan Kanal 5 -televisiokanavalla lähetettävässä Outsiders-ohjelmassa.

Mathias päätti reilut seitsemän vuotta sitten elää ilman rahaa ja asuntoa. Hän etsii ruokaa roska-astioista ja kysyy ihmisiltä, antaisivatko nämä jotakin purtavaa.

Mies on muun muassa liftannut 35 maassa ja jatkaa säännöllisesti matkaa kaupungista toiseen. Hänen suurin idolinsa on Jeesus.

– Kasvoin tilalla Örnsköldsvikissä. Minulla oli turvallinen lapsuus ja paljon ystäviä. Olin hyvin energinen, tutkimusmatkailija. Ollessani 19-vuotias huomasin, että ihmiset eivät poimineet omenoitaan, vaan ne putosivat maahan. Sitten menin kysymään, saanko poimia omenat. Huomasin, että niitä oli niin paljon, ettei ollut tarvetta ostaa, Mathias sanoo ohjelmassa.

Mathias nukkuu ulkona ja saattaa kiihottua seksuaalisesti luonnossa olemisesta. Ohjelman yhdessä vaiheessa hän harrastaa seksiä metsän kanssa.

– Jumala luo seksuaalisen maailman – maailman, jossa nautinto ja rakkaus leviävät. Ihminen kiihottuu luomistyöstä. Minä kiihotun, kertoo Mathias.

Ohjelmassa katsojat näkevät, kuinka Mathias asettautuu kaatuneen puun alle, halaa toista puuta ja myöhemmin istuu kiven päällä.

– Näen sen niin, että Jumala sanoo kyllä, saat harrastaa seksiä luonnon kanssa. Seksi luonnon kanssa on okei. Seksi luomisessa on okei. Tunnen, että kroppani on löytänyt kodin. Minä ja penikseni, tunnen kokonaan näin. Saan vahvuutta kivestä.

Mathias kuvailee kokemusta ”sairaan erilaiseksi”, mutta samalla kaikki tuntuu oikealta.

– Haluaisin kovasti, että minulla olisi nainen, jonka kanssa löytää maailma, mutta siihen asti minulla on luonto, josta löydän nautintoni ja seksuaalisuuteni.